25 sekunder, var alt som var igjen av Disneys første julefilm Empty Socks fra 1927.

Nå har Nasjonalbiblioteket funnet animasjonsfilmen i sin samling. Filmen ble funnet under en systematisk gjennomgang av Nasjonalbibliotekets samling av nitratfilm i Mo i Rana i 2008, men ble først i år identifisert som den forsvunne filmen Empty Socks fra 1927.

Visste ikke

– Vi visste først ikke at dette dreide seg om en forsvunnet filmskatt, forteller filmarkivar Kjetil Kvale Sørenssen i Nasjonalbiblioteket.

– Filmen var på to ruller uten noen klar markering av hva den inneholdt. Vi gikk igjennom filmen og registrerte den med en grundig beskrivelse av handlingen. Siden en av figurene lignet på Felix the Cat, tok vi med dette i registreringen, sier han.

Den amerikanske tegneserieforfatteren og animasjonsfilmhistorikeren David Gerstein hadde funnet dokumenter som tydet på at forsvunne Disney-filmer kunne befinne seg i Nasjonalbibliotekets samling.

Regnet som tapt

Han lette etter filmer om Oswald the Lucky Rabbit, Disneys forløper til Mikke Mus.

– Da vi sendte Gerstein informasjon om denne filmen, så han at det ikke kunne være en Felix the Cat-film. Han gjenkjente handlingen vi hadde beskrevet som historien i Empty Socks, en Oswald the Lucky Rabbit-film som var regnet som tapt, sier Kjetil Kvale Sørenssen. – Det eneste man tidligere hadde bevart av filmen, var en 25 sekunder lang sekvens som befinner seg på Museum of Modern Art i New York. Vår kopi av filmen er på rundt fem minutter og 30 sekunder, og mangler bare rundt ett minutt i midten for å være komplett, forteller filmarkivaren.

Ble helt stille

Han forteller videre om den umiddelbare reaksjonen til Gerstein da han fikk bekreftelsen.

– Det ble helt stille i andre enden. Så hørte jeg at han sa det måtte være den filmen de trodde var tapt. Han hørtes svært glad ut, sier Sørensen.

Digitale kopier av den restaurerte filmen er sendt til Walt Disney Company i USA, mens originalkopiene fortsatt befinner seg i Nasjonalbibliotekets arkiv.

Sørensen forteller at det dreier seg om svært skjørt materiale.

– Det må oppbevares i en bunker og er svært brannfarlig. Det er artig at vi kunne finne denne filmen på Mo og det virker som om Disney er svært fornøyd med måten vi jobber på, sier Kjetil Kvale Sørenssen.